Az Európai Parlament és a Tanács 2046/2002/EK határozata

(2002. október 21.)

a közigazgatási rendszerek közötti elektronikus adatcserét (IDA) lehetővé tevő transzeurópai hálózatokra vonatkozó iránymutatásokról, köztük közös érdekű projektek meghatározásáról szóló 1719/1999/EK határozat módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 156. cikke első bekezdésére,

tekintettel a Bizottság javaslatára [1],

tekintettel a Gazdasági és Szociális Bizottság véleményére [2],

a Régiók Bizottságával folytatott konzultációt követően,

a Szerződés 251. cikkében megállapított eljárásnak megfelelően [3],

mivel:

(1) Az 1719/1999/EK európai parlamenti és tanácsi határozat [4] alapvető célja az, hogy lehetővé tegye a Közösség számára, hogy – a tagállamokkal együttműködve – megtegye a tagállami közigazgatási rendszerek és a közösségi intézmények közötti működőképes, együtt működtethető, transzeurópai telematikai hálózatok létrehozásához szükséges intézkedéseket, ami a gazdasági és monetáris unió létrehozásának, a közösségi politikák végrehajtásának, valamint a közösségi döntéshozatali eljárásnak a támogatása érdekében megkönnyíti a hatékony, eredményes és biztonságos információcserét.

(2) Elsőbbséget kell élvezniük azon projekteknek, amelyek növelik a közigazgatási rendszerek, az Európai Közösségi intézmények, a tagállamok és a régiók gazdasági életképességét, továbbá amelyek az ágazati hálózatok kiépítése vagy fejlesztése révén hozzájárulnak a nemzeti parlamentek, a polgárok és a vállalkozások javára létrehozott e-Európa kezdeményezés és az ahhoz kapcsolódó cselekvési terv – különösen az elektronikus kormányzatról szóló fejezet – célkitűzéseinek megvalósításához, valamint hozzájárulnak a közösségi intézmények tevékenységeinek a Szerződés 255. cikkében, továbbá a nyilvánosságnak az Európai Parlament, a Tanács és a Bizottság dokumentumaihoz történő hozzáféréséről szóló, 2001. május 30-i 1049/2001/EK európai parlamenti és tanácsi rendeletben [5] előírt átláthatósága javítását célzó egyéb kezdeményezésekhez.

(3) Kellőképpen figyelembe kell venni a 2001. november 29-én és 30-án Brüsszelben, "A politikától a gyakorlatig" címmel az e-kormányzat témájában tartott miniszteri konferencia által kiadott nyilatkozatban szereplő ajánlásokat, valamint az "Elektronikus kormányzat az európai polgárok és vállalkozások szolgálatában – európai szintű követelmények" címmel a Tanács elnöksége és a Bizottság (IDA) által közösen szervezett, 2001. június 13-án és 14-én Stockholmban/Sandhamnben tartott konferencia következtetéseit.

(4) Az új hálózatok tervezése és bevezetése során alapvető fontosságú a tagállamok és a Bizottság, valamint adott esetben más közösségi intézmények közötti szoros együttműködés biztosítása.

(5) Az új hálózatok tervezése és bevezetése során alapvető fontosságú a projekt alapján létrehozni kívánt hálózattal vagy hálózatokkal összefüggő munkafolyamatok szervezeti kialakításának és átalakításának az elemzése és értékelése.

(6) A jogbiztonság érdekében helyénvaló kifejezett rendelkezést hozni arról, hogy az IDA-munkaprogramnak az 1719/1999/EK határozat végrehajtását érintő része a referenciaév folyamán felülvizsgálható. Az 1719/1999/EK határozat 3-6. cikkében meghatározott közösségi intézkedések végrehajtásának vonatkozásában egyértelművé kell tenni, hogy a projektsoronként egy éven belül 250000 eurót meghaladó mértékű költségvetés-növelésre irányuló javaslatok az ugyanazon határozatban említett bizottsági eljárás hatálya alá tartoznak.

(7) Miután Málta és Törökország érdeklődését fejezte ki, ezek az országok az IDA-program közös érdekű projektjeibe résztvevőként bevonhatók. Mielőtt az IDA-programba az összes tagjelölt ország teljes jogú résztvevőként való bevonását lehetővé tennék, ezen országok számára meg kell könnyíteni, hogy valamely közösségi politika végrehajtása érdekében saját költségükön az IDA általános szolgáltatásait igénybe vegyék. Ezt a lehetőséget ugyanilyen feltételek mellett más, tagsággal nem rendelkező országok számára is biztosítani kell.

(8) Az éves költségvetés rugalmasabb elosztása céljából az 1719/1999/EK határozat szerinti közösségi intézkedések végrehajtására vonatkozóan a 2002–2004-es időszakra egy pénzügyi referenciaösszeget kell bevezetni, az éves előirányzatokat pedig a költségvetési hatóságnak a pénzügyi terv keretei között kell engedélyeznie.

(9) Az igazságügyi hatóságok közötti együttműködést megkönnyítő hálózatok kiépítését általában az IDA-program szerinti közös érdekű projektnek kell tekinteni.

(10) Az oktatás terén, különösen a nyílt hálózatok tartalmára vonatkozó információk cseréjét szolgáló, valamint az új audiovizuális és információs szolgáltatások fejlesztését és szabad forgalmát elősegítő telematikai hálózatokat az IDA-program szerinti közös érdekű projekteknek kell tekinteni.

(11) A közegészség-védelem terén a tagállamok közötti információcserét elősegítő telematikai hálózatokat az IDA-program szerinti közös érdekű projekteknek kell tekinteni.

(12) A polgárok és a vállalkozások javára létrehozott e-Európa kezdeményezés és az ahhoz kapcsolódó cselekvési terv – különösen az elektronikus kormányzatról szóló fejezet – célkitűzéseinek megvalósításához hozzájáruló telematikai hálózatokat az IDA-program szerinti közös érdekű projekteknek kell tekinteni.

(13) A bevándorlási politikát érintő, különösen a tájékoztatási és konzultációs eljárások megkönnyítése érdekében a nemzeti közigazgatási rendszerekkel folytatott elektronikus adatcsere javítását szolgáló telematikai hálózatokat az IDA-program szerinti közös érdekű projekteknek kell tekinteni.

(14) Az e határozat végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal [6] összhangban kell elfogadni.

(15) Az 1719/1999/EK határozatot ennek megfelelően módosítani kell,

ELFOGADTA EZT A HATÁROZATOT:

1. cikk

Az 1719/1999/EK határozat a következőképpen módosul:

1. Az 1. cikk (1) bekezdése a következő ponttal egészül ki:

"c) szükség szerint a polgárok és vállalkozások számára páneurópai elektronikus kormányzati szolgáltatások, valamint a 4. cikkben megállapított prioritásokkal összhangban alkalmazandó más megfelelő elektronikus kormányzati szolgáltatások meghatározása és telepítése."

2. A 4. cikk a következő ponttal egészül ki:

"h) hozzájárulnak a polgárok és a vállalkozások javára létrehozott e-Európa kezdeményezés és az ahhoz kapcsolódó cselekvési terv – különösen az elektronikus kormányzatról szóló fejezet – célkitűzéseinek megvalósításához."

3. Az 5. cikk (4) bekezdése a következő ponttal egészül ki:

"aa) a projekt keretében létrehozni kívánt hálózattal vagy hálózatokkal összefüggő munkafolyamatok szervezeti kialakításának és átalakításának a leírása."

4. A 7. cikk (2), (3) és (4) bekezdése helyébe a következő szöveg lép:

"(2) Az IDA-munkaprogram e határozat végrehajtását érintő, a Bizottság által évente kidolgozandó és a referenciaév folyamán felülvizsgálható részének – a 4. cikkben megállapított prioritások és az 5. cikkben megállapított elveknek való megfelelés alapján történő – jóváhagyása tekintetében a 8. cikk (2) bekezdésében említett eljárást kell alkalmazni. Az IDA-munkaprogram a következőket tartalmazza:

- az előző év(ek) kiadásai projektenkénti bontásban,

- a Közösség és a tagállamok által finanszírozandó jövőbeni költségekre vonatkozó becslés, valamint

- a korábbi kiadások révén megvalósult eredmények/szolgáltatások rövid ismertetése.

(3) Az egyes IDA-projektek előkészítő jelentésének, illetve általános megvalósítási tervének a megvalósíthatóságértékelési szakasz, illetve a fejlesztési és jóváhagyási szakasz végén – az 5. cikkben megállapított elveknek való megfelelés alapján történő – jóváhagyása tekintetében, valamint az említett megvalósítási terv minden későbbi lényeges módosításának jóváhagyása tekintetében a 8. cikk (2) bekezdésében említett eljárást kell alkalmazni.

(4) Az e határozat szerint projektenkénti bontásban megadott éves költségvetési kiadásoknak – a 4. cikkben megállapított prioritásoknak, valamint az 5. és 6. cikkben megállapított elveknek való megfelelés alapján történő – jóváhagyása tekintetében a 8. cikk (2) bekezdésében említett eljárást kell alkalmazni. A projektsoronként egy éven belül 250000 EUR összeget meghaladó mértékű valamennyi költségvetés-növelésre vonatkozó javaslatot is az említett eljárásnak kell alávetni."

5. A 8. cikk helyébe a következő szöveg lép:

"8. cikk

A bizottság

(1) A Bizottság munkáját a tagállamok képviselőiből álló és a Bizottság képviselője által elnökölt, közigazgatási rendszerek közötti telematikával foglalkozó bizottság (TAC) elnevezésű testület segíti.

(2) Az e bekezdésre történő hivatkozás esetén az 1999/468/EK tanácsi határozat [7] 4. és 7. cikkét kell alkalmazni, tekintettel ugyanazon határozat 8. cikkére.

Az 1999/468/EK határozat 4. cikkének (3) bekezdésében megállapított időtartam három hónap.

(3) A TAC elfogadja eljárási szabályzatát.

(4) A Bizottság e határozat végrehajtásáról évente jelentést terjeszt a TAC elé."

6. A 10. cikk helyébe a következő szöveg lép:

"10. cikk

Az EGT országaira és a társult országokra történő kiterjesztés

(1) Az IDA-program nyitottá tehető az Európai Közösséggel kötött megállapodásaik keretében az Európai Gazdasági Térség országai, valamint Közép- és Kelet-Európa társult országai, továbbá Ciprus, Málta és Törökország számára is az ilyen megállapodások hatálya alá tartozó közös érdekű projektekben történő részvételük vonatkozásában.

(2) A projektek végrehajtása során ösztönözni kell a tagsággal nem rendelkező országokkal, valamint adott esetben a nemzetközi szervezetekkel és testületekkel való együttműködést.

(3) Az IDA-programban való teljes jogú részvétel lehetővé tételét megelőzően, a közép- és kelet-európai társult országok, valamint Ciprus, Málta és Törökország, valamely közösségi politika végrehajtása érdekében saját költségükön igénybe vehetik az IDA általános szolgáltatásait.

(4) Valamely közösségi politika végrehajtása érdekében – saját költségükön – más, tagsággal nem rendelkező országok is igénybe vehetik az IDA általános szolgáltatásait."

7. A 12. cikk helyébe a következő szöveg lép:

"12. cikk

Pénzügyi referenciaösszeg

(1) Az e határozat szerinti közösségi intézkedés végrehajtására szánt pénzügyi referenciaösszeg a 2002-től 2004-ig terjedő időszakra 39,8 millió euró.

(2) Az éves előirányzatokat a költségvetési hatóság engedélyezi a pénzügyi terv keretei között."

8. A melléklet a következőképpen módosul:

a) Az A. szakasz a következő 6. ponttal egészül ki:

"6. Az igazságügyi hatóságok közötti együttműködést megkönnyítő hálózatok kiépítése."

b) A B. szakaszban a 10. pont helyébe a következő szöveg lép:

"10. Telematikai hálózatok az oktatási, kulturális, információs, kommunikációs és audiovizuális ágazatokban, nevezetesen a nyílt hálózatok problémás tartalmára vonatkozó információcserét illetően, az új audiovizuális és információs szolgáltatások fejlesztésének és szabad forgalmának az elősegítése céljából."

c) A B. szakaszban a 12. pont helyébe a következő szöveg lép:

"12. Telematikai hálózatok az idegenforgalom, a környezetvédelem, a fogyasztóvédelem és a közegészség-védelem területén a tagállamok közötti információcsere támogatása céljából."

d) A B. szakasz a következő pontokkal egészül ki:

"13. Telematikai hálózatok a polgárok és a vállalkozások javára létrehozott e-Európa kezdeményezés és az ahhoz kapcsolódó cselekvési terv – különösen az elektronikus kormányzatról szóló fejezet – célkitűzéseinek megvalósításához történő hozzájárulás céljából.

14. Telematikai hálózatok a bevándorlási politika terén, különösen a tájékoztatási és konzultációs eljárások megkönnyítése érdekében a nemzeti közigazgatási rendszerekkel folytatott elektronikus adatcsere javítása révén."

2. cikk

Ez a határozat az Európai Közösségek Hivatalos Lapjában való kihirdetésének napján lép hatályba.

3. cikk

Ennek a határozatnak a tagállamok a címzettjei.

Kelt Luxembourgban, 2002. október 21-én.

az Európai Parlament részéről

az elnök

P. Cox

a Tanács részéről

az elnök

P. S. Møller

[1] HL C 332. E, 2001.11.27., 287. o.

[2] HL C 80., 2002.4.3., 21. o.

[3] Az Európai Parlament 2002. június 11-i véleménye (a Hivatalos Lapban még nem tették közzé) és a Tanács 2002. szeptember 23-i határozata.

[4] HL L 203., 1999.8.3., 1. o.

[5] HL L 145., 2001.5.31., 43. o.

[6] HL L 184., 1999.7.17., 23. o.

[7] HL L 184., 1999.7.17., 23. o.

--------------------------------------------------